ועדת הכלכלה, כנסת 23, פרוטוקול מספר 170, 2020-12-30 09:00

יעקב מרגי: בוקר טוב לכולם.

יעקב מרגי: אני מתכבד לפתוח את ישיבת ועדת הכלכלה של הכנסת, 30 בדצמבר 2020, ט"ו בטבת תשפ"א.

יעקב מרגי: הצעת צו שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש - הוראת שעה - תיקון) (הארכת התקופה הקובעת) (תיקון מס' 3), התשפ"א-2020.

יעקב מרגי: רננה איתנו, ואני מקווה שזאת הבקשה האחרונה.

ישי דון יחיא: גם אנחנו, אדוני.

רננה שחר: גם אנחנו מקווים.

יעקב מרגי: בטח, אחרי שתקעתם שלושה חודשים בלי אישור שלי זה חייב להיות פעם אחרונה.

יעקב מרגי: ההבדל הוא שהפעם הם לא מבקשים ל-30 יום, נכון?

יעקב מרגי: זה לשלושה חודשים.

איתי עצמון: נכון.

איתי עצמון: למעשה, ניתן לבקש כל תקופה כל עוד אנחנו לא מעבר למאי 2021.

איתי עצמון: זה המקסימום לפי החוק.

יעקב מרגי: עד עכשיו זה היה 30 יום.

איתי עצמון: לא תמיד.

ישי דון יחיא: לא תמיד.

ישי דון יחיא: היו מקרים שביקשנו - -

רננה שחר: אני יכולה להתייחס?

יעקב מרגי: כן.

רננה שחר: ביקשנו פעמיים 30 יום, אדוני.

רננה שחר: זה היה כשאתה ביקשת מאיתנו לתקן את החוק ולהעביר את המועד להשבת התמורה מ-90 ימים ל-30 ימים.

רננה שחר: לכן היו פעמיים בקשות קצרות כדי שתראו שאנחנו עושים את מה שאתם הוריתם לנו.

רננה שחר: זה היה השיקול בפעמיים הקודמות.

רננה שחר: אני מתנצלת שאני לא נמצאת, אני צריכה להיות היום בבית משפט.

יעקב מרגי: אז נעזור לך לעשות את זה זריז ומהיר.

יעקב מרגי: תתחילי בהקראה, בבקשה.

רננה שחר: אבישי פדהצור מהלשכה המשפטית יוכל לעשות את זה?

רננה שחר: הוא נמצא?

אבישי פדהצור: צו שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (הארכת התקופה הקובעת)(תיקון מס' 3), התשפ"א - 2020

יעקב מרגי: יש התייחסויות?

איתי עצמון: צריך הסבר לעניין הארכת התקופה שביקשתם להאריך את הצו.

ישי דון יחיא: התקופה היא עד סוף עונת החורף של יאט"א.

ישי דון יחיא: התעופה נקבעת לפי עונות.

ישי דון יחיא: שוב, כמו שאמר יושב-ראש הוועדה, אנחנו מקווים שזאת תהיה ההארכה האחרונה.

ישי דון יחיא: זה לא בשליטתנו, כידוע.

ישי דון יחיא: יש אופטימיות זהירה שלאור מבצע החיסונים אז בערך בסוף מרס, תחילת אפריל נראה הסרה של המגבלות, ואנחנו כמובן נעקוב אחרי זה בצורה מסודרת.

ישי דון יחיא: אבל כרגע ההארכה היא עד סוף עונת החורף של יאט"א שלפיה נקבע כל לו"ז עולם התעופה.

יעקב מרגי: רת"א עוקבת שחברות התעופה אכן מתנהלות לפי החוק שתיקנו?

יעקב מרגי: שמדבר על 30 יום.

יעקב מרגי: או שזה לא מעניין אתכם?

ישי דון יחיא: אדוני מדבר על נושא החזרת הכספים?

יעקב מרגי: ודאי, כל העיסוק פה הוא על זה.

ישי דון יחיא: כידוע לאדוני אין לנו סמכות אכיפה בעניין.

ישי דון יחיא: חברות התעופה טוענות, והן גם כתבו לאדוני, שלפחות החברות הישראליות החזירו חלק הארי של הכספים.

ישי דון יחיא: הם פירטו במכתבים שהם שלחו.

ישי דון יחיא: אנחנו עוקבים אחרי זה.

יעקב מרגי: אנחנו עושים זאת בשבילכם.

יעקב מרגי: ביקשנו הבהרות וקיבלנו.

יעקב מרגי: אני מקווה שהמידע הוא מהימן.

יעקב מרגי: אני רוצה שייאמר לפרוטוקול: המידע הוא רק מחברות התעופה הישראליות.

יעקב מרגי: ישראייר – כמעט 100%, עדיין לא, מעל 90%; ארקיע – כמעט 100%, גובל ב-100%; אל-על מדשדשים בין 80%-70%.

יעקב מרגי: הם בקצב איטי בגלל עיכובים במימוש של הלוואה בערבות מדינה.

יעקב מרגי: אנחנו לוחצים כל פעם, מבקשים הסברים, והם יודעים שאנחנו עוקבים אחריהם.

יעקב מרגי: גם הארכת הצו הזאת הייתה בספק עד אתמול אחרי שקיבלנו את הנתונים.

יעקב מרגי: אין לי מה להוסיף.

יעקב מרגי: יש למישהו הערות נוספות?

דוד מלובני: כן.

יעקב מרגי: מי הדובר?

דוד מלובני: מתעופה נבונה.

דוד מלובני: ראשית אני רוצה להגיד שעדיין יש אלינו הרבה מאוד פניות של נוסעים שלא קיבלנו החזרים, בעיקר כאלה שזה עבר לסוכנויות נסיעות שפשטו את הרגל ואיתם הכסף הזה ירד לטמיון.

דוד מלובני: דבר נוסף שאני רוצה להוסיף זה שההארכה בשלושה חודשים תוסיף עוד סיבה לנוסעים למה לא לקנות היום כרטיסי טיסה - -

יעקב מרגי: שלא יקנו.

יעקב מרגי: שיתנהלו בטיסה נבונה.

דוד מלובני: ככה חברות התעופה פחות תשתקמנה.

דוד מלובני: לדעתי, שלושה חודשים זאת תקופה ארוכה מאוד.

יעקב מרגי: אתה יודע מה משמעות ההארכה של שלושה חודשים?

יעקב מרגי: זה הבדל של תשעה ימים בין 21 יום השבה ל-30 יום השבה.

יעקב מרגי: השמים לא יפלו.

יעקב מרגי: הם נעצרו, הם נקיים אבל הם לא יפלו.

איתי עצמון: וגם לא - - - את הפיצוי, כמובן.

דוד מלובני: זה עדיין מסר לנוסעים שכספם הוא הפקר במידה מסוימת.

דוד מלובני: וגם אם היו מחזירים אחרי שלושים יום היינו אומרים דיינו, אבל גם זה לא קורה.

דוד מלובני: הבעיה היא בעיקר עם סוכנויות הנסיעות, שלהערכתי, מיליוני שקלים ירדו לטמיון ברגע שהכסף עבר למשרדי הנסיעות ואלה סגרו את שעריהן.

דוד מלובני: ככה נוסעים נשארו בלי כסף.

דוד מלובני: זאת - - - קשה מאוד.

יעקב מרגי: אוקיי.

יעקב מרגי: הערות נוספות?

איתי עצמון: מכל מקום המשמעות של הצו היא הארכת התקופה הקובעת, דהיינו לגבי כרטיסי טיסה לטיסות מ-1 בינואר עד 31 מרץ 2021.

איתי עצמון: כלומר ההסדר צופה פני עתיד.

יעקב מרגי: כמובן, גם סוגיית הפיצוי שכרגע לא קיימת בהוראת השעה.

יעקב מרגי: מי בעד?

יעקב מרגי: מי נגד?

יעקב מרגי: מי נמנע?

יעקב מרגי: ההצבעה אושרה.

יעקב מרגי: אין מתנגדים, אין נמנעים.

יעקב מרגי: הצו אושר.

קריאות: תודה רבה, אדוני.

רננה שחר: תודה רבה, אדוני.

יעקב מרגי: תודה רבה, הישיבה נעולה.